
Uzņēmējdarbības atbalstam novirza papildu ES fondu finansējumu 22,8 miljonu latu apmērā 

Otrdien, 16. februārī, Ministru kabineta (MK) sēdē tika apstiprināti Finanšu ministrijas sagatavotie MK rīkojumi, kas paredz grozījumus Eiropas Savienības (ES) fondu darbības programmās „Uzņēmējdarbība un inovācijas” un  „Infrastruktūra un pakalpojumi”. 
Grozījumi paredz finansējuma pārdali abu darbības programmu starpā, uzņēmējdarbības atbalstam novirzot papildu finansējumu 22,8 miljonu latu apmērā. Šie līdzekļi tiks izmantoti augstas pievienotās vērtības investīciju projektu īstenošanai, par kuriem konkursa ietvaros projektu iesniedzēji izrādījuši lielu interesi.
Tādējādi tiks stimulēta uz zināšanām balstīto produktu un tehnoloģiju attīstību un atbalstīta produktu ar augstu pievienoto vērtību radīšana, kas Latvijai ļaus veiksmīgāk konkurēt starptautiskajos tirgos.
Darbības programmas “Infrastruktūra un pakalpojumi” ietvaros finansējums tiks novirzīts energoefektivitātes pasākumiem. Daudzdzīvokļu māju siltumnoturības uzlabošanas pasākumiem paredzēti ~ 30 miljoni latu, savukārt atjaunojamo energoresursu izmantojošu koģenerācijas elektrostaciju attīstībai  - 7 miljoni latu.
Tāpat ES fondu finansējums 8 miljonu latu apmērā tiks novirzīts novadu pašvaldību kompleksai attīstībai, izveidojot jaunu aktivitāti „Atbalsts novadu pašvaldību kompleksai attīstībai”. Aktivitātes ietvaros atbalstu plānots sniegt novadiem, radot uzņēmējdarbības attīstībai labvēlīgu vidi, nodrošinot darba vietu un pakalpojumu pieejamību un sasniedzamību.
Grozījumi darbības programmās arī vērsti uz valsts budžeta piešķīruma optimizēšanu ES fondu projektiem, samazinot kopējo slogu uz valsts budžetu par 242 miljoniem latu. 
Grozījumi programmu finanšu plānā izstrādāti, ņemot vērā tirgus cenu deflāciju, (tādējādi plānotos ES fondu programmas mērķus sasniedzot ar mazāku kopējo finansējumu) un ņemot vērā ierobežotos valsts budžeta līdzekļus.
Tādējādi, ES finansējuma īpatsvaru projekta kopējā finansējumā palielinot un Latvijas puses līdzfinansējuma īpatsvaru samazinot, projektu īstenotājiem tiks atvieglots finansējuma nodrošināšanas jautājums. ES fondu projektu īstenošana tiks nodrošināta ar mazāku valsts budžeta līdzekļu apjomu.

